**DJ-mastermind Armin van Buuren på Magicbox**

**Den femdobbelte vinder af titlen som verdens bedste DJ får selskab af selveste Meduza, Hayden James og Shapov.**

Intet Tinderbox uden Magicbox, og i 2020 er der nu lagt i ovnen til endnu en massiv fest, når nogle af vor tids største elektroniske navne gør den odenseanske DJ-pult til deres egen for en stund.

Han er en af fanebærerne af EDM og kåret til verdens bedste DJ hele fem gange, og nu indtager den fænomenale hollandske DJ-mester og producer, **Armin van Buuren**, Magicbox-scenen i Tusindårsskoven. Perlerækken af fængende produktioner er ubrydelig, og van Buuren forvandler alt, hvad han rører ved, til elektronisk guld for øregangene. Tidligere i år udgav han det længeventede album ”Balance”, og med hits som ”Blah Blah Blah” og ”Turn It Up”, der tilsammen er streamet mere end 200 millioner gange, understreger hollænderen, hvorfor han er blandt de bedste DJ’s nogensinde. Van Buuren karakteriseres også ved sin bevidste søgen væk fra sin komfort-zone, og det har givet os hits som ”This Is What It Feels Like”, der er nået langt udover trance-universets grænser. De elektroniske genistreger bunder blandt andet i en perfektionisme, der gør, at en oplevelse af Armin van Buuren bag pulten må være på enhver elektronisk musikelskers bucketlist.
Armin van Buuren spiller fredag den 26. juni

Den italienske DJ-trio **Meduza** sparkede døren ind til den internationale musikscene, da de i år udgav kæmpehittet ”Piece Of Your Heart”. Singlen landede som nummer to på den officielle UK Top 20 og toppede Billboards Dance Club Songs hitliste. Hele branchen har forventningsfuldt rettet blikket mod Meduza, der tegner til at blive en skælsættende tilføjelse til det elektroniske musiklandskab.
Meduza spiller lørdag den 27. juni

2019 har været et hæsblæsende år for **Hayden James**, og vi glæder os til at byde den australske mester af summervibes og Ibiza-house velkommen på Magicbox. I juni udgav han albummet ”Between Us”, der til dato er streamet mere end 500 millioner gange. James tryllebinder publikum med sine velkomponerede sets, der byder på alt fra calypso-rytmer til fløjsblød og danseindbydende house.
Hayden James spiller lørdag den 27. juni

Med sin unikke, progressive lyd er der fuld smæk på russiske DJ og producer **Shapovs** internationale DJ-karriere. Russeren leverer nærmest euforiserende live sets, og blev i 2013 signed af Axwell (Swedish House Mafia) på legendariske Axtone Records. Sammen udgav de i 2016 kæmpehittet ”Belong”, og karrieren har siden budt på samarbejde med blandt andre Armin Van Buuren på EP-trilogien ”The Last Dancer”, “Our Origin” og “La Résistance De L'amour”.
Shapov spiller torsdag den 25. juni

”Magicbox er Danmarks absolut fedeste EDM-scene, og stemningen findes ikke på nogen anden festival på dansk grund. Magicbox er Tinderbox’ puls, og med så massive navne som Armin van Buuren og ikke mindst Meduza tager vi endnu en gang festen i friluftsbadet til det næste niveau. Vi glæder os til at levere endnu en sublim *’out of this world’*-oplevelse i 2020,” siger festivalchef, Brian Nielsen.

Tinderbox finder sted i Tusindårsskoven i Odense den 25.-27. juni. Billetter kan købes på Tinderbox.dk

Foreløbigt program:

**Post Malone**Lukas Graham // Lenny Kravitz // Zara Larsson // Folkeklubben // Jonah Blacksmith

**Armin van Buuren**Meduza // Hayden James // Shapova // Oliver Heldens // Toby Green //Nonsens